
SEDIS 


COMMENTARIUM OFFICIALE 


ACTA PIT PP. XI 


IN SOLLEMNI CANONIZATIONE 


BEATAE MARIAE BERNARDAE SOUBIROUS VIRGINIS, IN BASILICA VATICANA 
FESTO IMMACULATAE CONCEPTIONIS B. M. V. DIE VIII MENSIS DECEM- 
BRIS, ANNO MDCCCCXXXIIIT PERACTA. 


Ad postulationem instanter factam per Advocatum Sacri Consistorit Augu- 
stum Milani a Viro Eminentissimo Camillo Laurenti, Cardinali Praefecto 
Sacrorum Rituum Congregationi, Riius D. Antonius Bacci, Secretarius 
Litterarum ad Principes, nomine Sanctitatis Suae, ita respondit: 


I. Quae hodie Deipara Virgo, omni prorsus labe ab origine expers, in 
quavis catholici orbis parte peculiari ritu colitur, eadem profecto, sollem- 
nis huius horae momento, [esu Christi Vicario de caelo arridet; ipse siqui- 
dem, in hac fulgenti Petrianae Basilicae maiestate, ubi decessor suus f. r. 
Pius IX, plaudente Purpuratorum Patrum Collegio, Episcoporum ceterique 
eleri ordine, universoque christiano populo, Immaculatae Conceptionis 
dogma definivit ac sanxit, beatam Mariam Bernardam Soubirous, cuius 
prodigiales ad Masabiellensem specum visiones habitae hoc catholicae 
doctrinae caput superno modo illustrare ac veluti confirmare visae sunt, 
sanctarum virginum fastis inserturus est. Gaudeatis igitur omnes, ac vos 
in primis, qui huiunsmodi causam tam sollerter, tam scite docteque perorando 
dixistis. Si enim angelornm sanctorumque agmina laetantur, quae aeter- 
nam participant in supernis sedibus beatitatem, si ob augendam in terris 
fidelissimae suae famulae gloriam magna Dei Parens gaudet, cur nos omnes 
effusis non afficiamur laetitiis, qui validissimam novensilis huius caelitis 

tutelam experturi sumus? — Etsi tamen Augustus Pontifex summopere exo- 
ptat perorationi vestrae concedere, etsi cupit vehementer humano generi, 
tot necessitatibus periculisque anxio, novum hoc heroicae virtutis exem- 
plum proponere, vult nihilo secius, antequam pontificalem sententiam 
ferat, Deo nos omnes instemus ut — interposita deprecatione B. V. Mariae, 
castissimi eius Sponsi, beatorum Apostolorum Petri et Pauli, totiusque 
Curiae caelestis — uberiorem superni luminis effusionem sibimet ipsi lar- 
giatur. 

Post cantatas Sanctorum Litanias, ad iteratam instantius postulationem 
idem Reviius Dominus respondit: 

Il. Iteratae perorationi vestrae respondere iubeor hanc esse Summo 
Pontifici mentem, ut sententiam suam non ante ferat atque pronuntiet, 
quam Spiritus Sancti Paraclyti auxilium usitatis supplicationibus ab omni- 
bus imploretur. 

Ad haec, praecinente Beatissimo Patre, hymnus Veni, Creator Spiritus 
cum congrua oratione successit: quo expleto, tertiam instantissimam postula- 
tionem haec excepit eiusdem Revit Domini responsio: 

III. Iam surgite omnes; Petrus ipse, in Successore suo perseverans, 
locuturus est. Inerrans igitur eius oraculum, memores non deficientium 
Tesu Christi pollicitationum, venerabundi auditote. 


Tum Ssmus Dominus Noster, omnibus aperto capite surgen- 
tibus, Ipse sedens in Cathedra mitramque gestans, de plenitudine 
Apostolici ministerii, sollemniter sic pronunciavit: 


Ad honorem Sanctae et individuae Trinitatis, ad exalta- 
tionem Fidei catholicae et christianae Religionis augmentum, 
auctoritate Domini Nostri Iesu Christi, Beatorum Apostolorum 
Petri et Pauli ac Nostra; matura deliberatione praehabita et 
divina ope saepius implorata, ac de Venerabilium Fratrum 
Nostrorum 8S. R. E. Cardinalium, Patriarcharum, Archiepisco- 
porum et Episcoporum in Urbe exsistentium consilio, Beatam 
MARIAM BERNARDAM SOUBIROUS SANCTAM esse decernimus et 
definimus, ac Sanctorum catalogo adscribimus; statuentes ab 
Ecclesia universali eius memoriam quolibet anno, die natali 
illius, nempe die XVI Aprilis, inter Sanctas Virgines pia devo- 
tione recoli debere. In nomine PasXtris et et SpiritussR 
Sancti. 

In sollemni vero Missa Papali, post Evangelium, haec fuit 
HOMILIA SANCTISSIMI DOMINI NOSTRI 


VENERABILES FRATRES, DILECTI FILO, 


Maximopere laetamur, quod Nobis iterum licet, per huius 
Anni Sancti decursum, novos in Ecclesiae viridariis colligere san- 
ctitudinis flores, eosque, caelesti suavitate fragrantes, totius catho- 
lici orbis admirationi proponere. Quae enim Lapurdensis puella, 
paucis abhine annis, Beatorum caelitum laurea a Nobis decorata 
est, eam in praesens, miris novisque coruscantem signis legitime 
comprobatis, sollemni hac amplificatione cultus, magno cum animi 
Nostri gaudio, honestari decrevimus. Qua in re aeterni Numinis 
consilium, non admirari non possumus. Cum enim hoc eodem 
anno, humanae Redemptionis memoriae peculiari ratione dicato, 
quintum ac decimum lustrum exeat, ex quo ad Masabiellensem 
specum Deipara Virgo, omni labe ab origine expers, se innocentis- 
simae huic puellae conspiciendam dederit, videtur equidem Deus 
ipse, qui rerum gesta temporumque eventa suo nutu moderatur, 
huius celebrationis faustitatem augere voluisse. Quidquid enim 
in Bernardae Soubirous laudem confertur, id ipsum in Immacula- 
tae Virginis decus profecto redundat, quae illam ita materno 
animo adamavit, ut eidem, etsi humillimae ovium custodi, munus 
concrederet et suas efferendi glorias et homines ad paenitentiam 
revocandi. 

Iamvero, quemadmodum « quae stulta sunt mundi elegit Deus 
ut confundat sapientes: et infirma mundi elegit Deus ut con- 
fundat fortia »,* ita sanctissima eius Mater. Animadvertendum 
siquidem est, cum B. V. Maria pontificalem sententiam pro- 
digiali prorsus modo collustrare cuperet, qua decessor Noster 
f. m. Pius IX, hoc eodem die, hac in eadem Basilica, Immaculatae 
Conceptionis dogma plaudentibus omnibus sanxerat, non sapien- 
tissimos hominum adiisse, sed indoctam pistorum filiam, nulla 


1 I Cor., I, 27. 

re alia, nisi suavissimi animi sui candore, praedivite; eamque 
ita allocutam esse: « Immaculata Conceptio ego sum ». Cum catho- 
licam fidem in mortalium animis excitare, eorumque deflexos 
mores ad rectum christianae virtutis iter revocare vellet, non ad 
potentissimos hominum, non ad eos se convertisse, qui opibus 
affluerent populorumque fortunam auctoritate sua regerent, sed 
ad illam potius, de qua reapse asseverari posset: « Beati pauperes 
spiritu, quoniam ipsorum est regnum caelorum »;* « Beati mundo 
corde, quoniam ipsi Deum videbunt ».* Itaque, auspice caelestis 
aulae Regina, eiusque famula operam oboedienti animo praestante 
suam, ad praeruptam Masabiellensem rupem excelsum ad aethera 
erigitur trigeminum templum; atque illuc undique gentium chri- 
stifideles singillatim turmatim confluunt, divinam opem impetra- 
turi. Grande spectaculum, Venerabiles -Fratres ac dilecti filii, 
quod omnes, iique etiam miseri, qui catholicae fidei lumine non 
recreantur, non admirari non possunt! Lapurdum, en suspicite 
Immaculatae Virginis Mariae decus ac gloriam; Lapurdum, en 
suspicite itidem Mariae Bernardae Soubirous singulare compro- 
batae sanctitatis monumentum. Quot homines illic, vel a christia- 
nae veritatis via aberrantes, in Ecclesiae Matris gremium sese 
receperunt; vel vitiorum coeno deleniti, ad frugem bonam revocati 
sunt! Quot homines illic ad perfectioris vitae institutum volenti 
animo ingrediendum divino quodam sunt instinctu allecti; quot 
denique infirmi aegrotique validam perfectamque valetudinem 
superna sunt virtute assecuti! 

Atque sollemni hac hora, in hac scilicet Lapurdensis puellae 
consecratione, optamus Nos etiam ad illum Immaculatae Virginis 
specum mente animoque venerabundi adesse; optamus Nos etiam 
caelestem Matrem, hoc die eidem sacro, supplices vobiscum 
adprecari ut, praeclaris Bernardae Soubirous virtutum laudibus 
nobis singulis ad imitandum propositis, sanctissimis eius vestigiis 
insistere ne desistamus. Eius nempe christianam animi demissio- 
nem humilitatemque imitemur; eius fidem, impensam eius, qua 


2 Matr., V, 3. 
2 Marr., V, 8. 

aestuabat, caritatem. Utque ipsamet caelestibus afflatibus fide- 
lissime nullo non tempore respondit, ita nos quoque, cum ad 
meliora sanctioraque superni Numinis gratia vocamur, libentes 
volentesque respondeamus. Quodsi iam innocentissimam eius 
vitam aemulari non possumus, eius tamen paenitentiae studium, 
pro nostra cuiusque vitae condicione, persequi contendamus. 
Cupimus praeterea incensas ad Immaculatam Dei Matrem 
eiusque famulam dilectissimam admoveri preces pro catholico 
orbe universo; ut omnes nimirum, per huius Anni Sancti decur- 
. sum, divinae Redemptionis muneribus fruantur, quae Christus 
Dominus nobis suo sanguine acquisivit; ut omnes demum illam 
assequantur, quam mundus dare non potest, pacem, quaeque 
recti ordinis tranquillitate nititur studiosaque christianorum prae- 
ceptorum observantia. Faxit utique Deus — deprecatrice Imma- 
culata Virgine Maria eiusque fidelissima ancilla Bernarda Sou- 
birous — ut « Redemptionis suae fructus in nobis iugiter sentia- 
mus, per Christum Dominum nostrum. Amen ». ' 


SACRUM CONSISTORIUM 


CONSISTORIUM SECRETUM 


Feria quinta, die xx1 Decembris anno MDCCCCXXXII, in consueta Aula 
Palatii Apostolici fuit Consistorium secretum, cuius acta ex ordine refe- 
rentur. 


I. — ALLOCUTIO SSMI D. N. ET RELATIO CAUSARUM 


Sshhus Dominus Noster Reverendissimos Patres Cardinales brevi, con- 
gruenterque ad inchoandam actionem, allocutus est. 

Deinde Revmus Cardinalis Laurenti, impetrata Beatissimi Patris venia, 
sermonem habuit de vita et de miraculis: Beati Ioannis Bosco, confessoris 
sacerdotis, fundatoris Piae Societatis S. Francisci Salesii et Filiarum 


1 Ex Off. Fest. Corp. Christi. 

B. M. V. Auxiliatricis; Beati Pompilii M. Pirrotti, confessoris sacerdotis 
professi Ordinis Clericorum regularium pauperum Matris Dei scholarum 
piarum; Beatae Mariae Michaelae a Ssmo Sacramento, virginis, fundatricis 
Sororum Ancillarum Ssmi Sacramenti et a Caritate; Beatae Ludovicae de 
Marillac, viduae Le Gras, confundatricis Societatis Puellarum a Caritate; 
ac recensuit acta, quae in causis Beatificationis et Canonizationis eorum- 
dem Beatorum earumdemque Beatarum, Sacrorum Rituum Congregatio, 
accurato praevio examine, admittenda ac probanda censuit. 

Relatione expleta, Ssmus Dominus Noster, Revmorum Patrum Cardi- 
nalium singillatim suffragia exquisivit; et singuli Patres Cardinales senten- 
tiam suam aperuerunt. 


Il. PROVISIO ECCLESIARUM 


Deinde Sanctissimus has proposuit Ecclesias. 

Titulari archiepiscopali Ecclesiae Chersonesitanae, praefecit R. D. Alber- 
tum Levame, quem deputavit Nuncium Apostolicum in Republica Salvador 
et in Republica Honduras. 

Cathedrali Ecclesiae Berolinensi, R. P. D. Nicolaum Bares, hactenus 
Episcopum Hildeshiensem. 

Cathedrali Ecclesiae Saskatoonensi, nuper erectae, R. P. D. Gerardum 
Murray, hactenus Episcopum Victoriensem in insula Vancouver. 

Cathedrali Ecclesiae Brixiensi, R. D. Hyacinthum Tredici, Vicarium 
generalem archidioecesis Mediolanensis. 

Cathedrali Ecclesiae Puniensi, R. D. Salvatorem Herrera y Pinto, ex 
Ordine Fratrum Minorum. 

Cathedrali Ecclesiae Cajamarcensi, R. D. loannem Iosephum Guillén y 
Salazar, e Congregatione Missionis. 

Titulari episcopali Ecclesiae Irenopolitanae in Isauria, R. D. Paulum 
Richaud, canonicum cathedralis ecclesiae Versaliensis, quem constituit 
Auxiliarem R. P. D. Benjamin Roland-Gosselin, Episcopi Versaliensis. 

Insuper alios etiam per Apostolicas sub plumbo Litteras iam consti- 
tutos Sacrorum Antistites renunciavit, videlicet: 


ARCHIEPISCOPOS 


Darensem, Torquatum Dini, Delegatum Apostolicum in Aegypto, 
Arabia, Erythraea, Aethiopia, Palaestina, Transjordania et insula Cypro. 

Traianopolitanum in Rhodope, Marium Zanin, Delegatum Apostolicum 
in Sinis. 

EPISCOPOS 


Camulianensem, Bernardum Kevenhoerster, Praefectum Apostolicum 
de Bahama. 

Barranquillensem, nuper erecta dioecesi, Aloisium Callistum Leiva 
Charry. 

Premisliensem Latinorum, Franciscum Barda, iam Episcopum Medien- 
sem. 

Helenopolitanwm in Bithynia, Adalbertum Tomaka, Auxiliarem R. P. 
D. Francisci Barda, Episcopi Premisliensis Latinorum. 

Malacensem, Hadrianum Delvals. 

Signinum, Fulvium Tessaroli. 

Sancti Thomae de Meliapor, Carolum de 8a Fragoso. 

Coccinensem, Abilium Vas das Neves. 

Claromontanum, Gabrielem Piguet. 

Engolismensem, Ioannem Baptistam Megnin. 

Pictaviensem, Eduardum Mesguen. 

Trecensem, Iosephum Heintz. 

Elnensem, Henricum Bernard. 

Chalcidensem, Gallum Steiger, Abbatem nullius de Peramiho. 

Petnelissensem, loachimum Ammam, Abbatem nullius de Ndanda. 

Berenicensem, Alfonsum Matthijsen, primum Vicarium Apostolicum 
Lacus Alberti in Africa Centrali. 

Amathusium in Palaestina, Guillelmum Cobben, Vicarium Apostolicum 
de Finlandia. 

Prusiensem, Rodulfum Orler, Vicarium Apostolicum de Bahr-el-Gha- 
zal. 

Calydoniensem, Hermannum Schoppelrey, Vicarium Apostolicum de 
Sinyangchow. 

Jaurinensem, Stephanum Breyer, iam Episcopum tit. Trisipensem. 

Denique Beatissimus Pater ratam se habere dixit electionem in Synodo 
Episcoporum Melchitarum canonice factam R. P. D. Agapii Naoum ad 
Ecclesiam metropolitanam Tyrensem. 


Ill. — POSTULATIO PALLII 


Posthaec per legitimum Procuratorem factam postulationem Pallii pro 
Ecclesia cathedrali Claromontana (ex privilegio) benignissime admisit. 

CONSISTORIUM PUBLICUM 


Secreto Consistorio feliciter absoluto, fuit in continenti Consistorium pu- 
blicum pro solemni peroratione Causarum Beatorum Ioannis Bosco et Pom- 
pilii M. Pirrotti, confessorum, sacerdotum, et Beatarum Michaelae a Ssmo Sa- 
cramento, virginis, Ludovicae de Marillac, viduae Le Gras, de quibus supra. 

Praestita itaque de more a Reverendissimis Patribus Cardinalibus 
Beatissimo Patri obedientia, Imi Domini Ioannes Guasco, Christophorus 
Astorri, Augustinus Lenti et Robertus Mucci, Sacrae Congregationis Aulae 
Advocati, relatis breviter vita et miraculis Beatorum confessorum, ac 
Beatae virginis Beataeque viduae, pro earumdem Canonizatione respective 
institerunt. 

Quibus in genua provolutis, R. P. D. Antonius Bacci, Apostolicarum 
Litterarum ad Principes Secretarius, stans a sinistris Pontificalis Solii, 
cappa indutus, Sanctitatis Suae nomine his verbis respondit. 

« Quam pro amplissimo vestro munere digne perorastis causam, ea pre- 
fecto eiusmodi est, ut Summi Pontificis mentem ad assentiendum summo- 
pere commoveat. Etenim Beati caelites, de quibus agitis, quamquam instar 
caeli siderum alii alio splendore in Ecclesiae fastis enitent, omnes tamen 
ita virtutum laudibus excellunt, ita mirabilibus signis per eos a Deo patra- 
tis refulgent, ut quantum possit ac valeat ad sanctissime conformandos ani- 
mos, ad resque praeclare agendas divinae Redemptionis opus, luculenter 
inde patefiat. Id siquidem egregie praestitere Beati confessores Ioannes 
Bosco et Pompilius Maria Pirrotti, qui non modo ad summum sanctitatis 
fastigium omni nisu contenderunt, sed etiam, pro sua cuiusque temporum 
condicione, iuventutem praesertim christianis praeceptis christianisque 
moribus instituentes, ad Iesu Christi regnum per se per suos amplificandum 
tantopere elaborarunt. Id praestiterunt itidem Michaela ab Augusto Sacra- 
mento ac Beata Ludovica de Marillac, quae turbulentissimis aetatis suae 
temporibus, cum divinae potissimum caritatis muneribus ac solaciis indi- 
gerent homines, tam sollertem atque impensam ad eam assequendam dedu- 
cendamque in usum dederunt operam, ut nullum prorsus esset aerumnarum 


genus ab iisdem neglectum, quaelibet vero corporum animorumque infirmi- 
tas pro facultate relevata. 

« Cur igitur non exoptet Sanctitas Sua, Beatos hos caelites sanctitudinis 
diademate decorare, eosque omnibus ad intuendum ad imitandum propo- 
nere? — Vult tamen ut in re sane gravissima, quae cum intemerata catholi- 
cae religionis integritate arcte coniungitur, tradita a maioribus instituta 

nulla ex parte praetermittantur. Quapropter necessarium antumat, ante- 
quam inviolati magisterii sui sententiam dicat, semipublicum, quod vocant, 
haberi Consistorium, in quo et Purpuratos Patres et eos omnes, qui aderunt, 
Patriarchas, Archiepiscopos et Episcopos iudicium cuiusque suum de more 
rogabit. Atque per me interea vos admonet universos ut, ad uberiorem sibi 
impetrandam superni luminis copiam, Sanctum Paraclytum Spiritum 
adprecemini ». 

Posthaec Beatissimus Pater, Apostolicam benedictionem solemniter 
impertiens, concionem dimisit. 


CONSTITUTIO APOSTOLICA 


URBIS 


DE NOYVAE 8. ROBERTI BELLARMINO PAROECIAE IN REGIONE VULGO « PA- 
RIOLI » ERECTIONE. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Quae maiori religionis incremento aeternaeque omnium christifidelium 
saluti, eorum potissimum, qui fere sub oculis Nostris commorantur, prospere 
et bene eveniant, ea sedulo studio decernere Nos admonet supremi aposto- 
latus quo fungimur officium. Iamvero cum nostra hac aetate tantus in 
Almae Urbis extremis regionibus domorum incolarumque numerus creverit, 
novas illic paroecias erigere et canonice constituere prorsus necessarium 
visum est. In vasta quoque inter Flaminiam et Salariam vias regione, 
vulgo Pariolt nuncupata, plura fidelium millia suum in praesens fixerunt 
domicilium ac propterea novum ibi, Dei favente gratia, ad spiritualia iis 
subsidia facilius procuranda, exstrui templum cceptum est, divi Ro- 
berti Bellarmino Cardinalis et Ecclesiae Doctoris nomine dicandum. Nos 
itaque haec considerantes, conlatis cum dilecto filio Nostro Francisco titulo 
S. Mariae Novae 8. R. E. Presbytero Cardinale Marchetti Selvaggiani, No- 
stro in Urbe Vicario in spiritualibus generali, consiliis, obtento vel sup- 
pleto, quatenus opus sit, quorum intersit, vel eorum qui sua interesse 
praesumant consensu, omnibus mature perpensis, de Apostolicae pote- 
statis plenitudine, novam in regione illa paroeciam erigere statuimus. Quare 
a finitimis 8. Teresiae et S. Crucis in via Flaminia parceciis territorium 
avellimus ac seiungimus ab eodem Cardinale Vicario Nostro definiendum, 

atque ex eo novam ac distinctam paroeciam, 8. Roberti Bellarmino nuncu- 
pandam, suprema Nostra auctoritate, erigimus et canonice constituimus; 
illamque, derogantes, quatenus opus sit, regulis vel peculiaribus constitu- 
tionibus, quibus Societatis Iesu alumni ecclesiastica beneficia recipere 
prohibentur, pleno iure in perpetuum committimus praefatae Societati, 
cuius flagrans in animarum salutem studium certissimos Nos facit non modo 
illam ad paroecialem curam omni qua par est diligentia incumbere, verum 
etiam 8. Roberti Bellarmino quod supra diximus templum, tum sacerdotum 
frequentia tum sacrarum supplicationum splendore, magis ac magis in 
dies ita micare posse, ut templum ipsum florentissimae spiritualis vitae 
fons et centrum, Deo auctore, sit futurum. Novae autem ita erectae paroe- 
ciae ecclesiam paroecialem sacram hance aedem, etsi nondum perfectam, 
divi Roberti Bellarmino titulo Deo dicandam, decernimus ac declaramus; 
simulque concedimus ut, donec templum illud perfectum fuerit, in eius 
crypta divina mysteria et sacrae functiones meliore quo fieri possit modo 
interea peragantur. Eidem insuper paroeciali ecclesiae eiusque pro tempore 
parochis omnia concedimus iura, insignia, privilegia et praerogativas, quibus 
ceterae paroeciales Urbis ecclesiae earumque parochi iure communi vel legi- 
tima consuetudine fruuntur et gaudent; eisque pariter onera omnia et 
obligationes imponimus, quibus ceteri Romae curiones subiciuntur: atque 
peculiare eis onus imponimus duos saltem coadiutores haberdi, qui in pasto- 
ralibus muneribus obeundis validum ipsis praestent adiumentum. Pro eius- 
dem vero paroeciae dotatione, honestaque parochi eiusque vices gerentium 
substentatione, praeter domum paroecialem, congruam Nos ipsi dotem 
assignabimus. 

Quibus omnibus ut supra dispositis, ad eadem omnia exsecutioni man- 
danda, quem supra diximus dilectum filium Nostrum in Urbe Cardinalem 
Vicarium deputamus, cui propterea necessarias et opportunas concedimus 
facultates etiam subdelegandi, ad effectum de quo agitur, alium virum in 
ecclesiastica dignitate vel officio constitutum, cum potestate controversias 
dirimendi in exsecutionis actu quomodolibet orituras; eique onus imponimus 
authenticum peractae exsecutionis exemplar redigendi et in Vicariatus 
tabulario illud asservandi. Volumus quoque ut harum Litterarum transum- 
ptis etiam impressis, manu tamen alicuius notarii publici subscriptis ac 
sigillo viri in ecclesiastica dignitate vel officio constituti munitis, eadem 
prorsus tribuatur fides, quae hisce Litteris Nostris tribueretur si originaliter 
exhibitae vel ostensae forent. Non obstantibus, quatenus opus sit, regulis 
in synodalibus, provincialibus, generalibus, universalibusque Conciliis 
editis, aliisque constitutionibus et ordinationibus Apostolicis, vel quavis 
alia firmitate roboratis statutis, consuetudinibus ceterisque contrariis 

quibuslibet, etiam specialissima mentione dignis, quibus omnibus per prae- 
sentes auctoritate Apostolica derogamus. Nemini autem has Litteras No- 
stras dismembrationis, erectionis concessionis, statuti, mandati, deroga- 
tionis et voluntatis Nostrae infringere, vel eis contraire liceat. Si quis autem 
ausu temerario hoc attentare praesumpserit, indignationem omnipotentis 
Dei ac beatorum Petri et Pauli, Apostolorum Eius, se noverit incursurum. 

Datum Romae apud 8. Petrum, anno Domini millesimo nongentesimo 
trigesimo tertio, die decimatertia mensis Maii, in festo S. Roberti Bellar- 
mino, Pontificatus Nostri anno duodecimo. 


Fr. TH. P. Card. BOGGIANI F. Card. MARCHETTI SELVAGGIANI 
Cancellarius S. R. E. Vicarius Generalis Sanctitatis Suae 


Ioseph Wilpert, Decanus Collegiit Protonot. Apostolicorum. 
Vincentius Bianchi-Cagliesi, Protonotarius Apostolicus. 


Loco Plumbi 
Reg. in Canc. Ap., vol. XLVII, n. 57. - G. Stara Tedde. 


LITTERAE APOSTOLICAE 


I 


ERIGITUR IN VICARIATUM APOSTOLICUM PRAEFECTURA DE SINYANGCHOW 
IN SINIS. 


PIUS PP. XI 


Ad futuram rei memoriam. — Ea omnia, quae catholicae fidei ma- 
gis magisque propagandae faciant, ut supremum officium Nostrum po- 
stulat, iugi studio providere satagimus. Iamvero cum praefectura apo- 
stolica de Sinyangchow, in Sinis, quam sex abhine annis curis sodalium 
Societatis Divini Verbi demandavimus, optima in re catholica incrementa, 
Deo iuvante, susceperit, Moderator generalis praedictae Societatis Nos 
enixe rogavit, ut eandem praefecturam ad potiorem vicariatus gradum 
eveheremus. Nos autem, collatis consiliis cum venerabilibus fratribus 
Nostris Sanctae Romanae Ecclesiae Cardinalibus Sacrae Congregationi 
de Propaganda Fide praepositis, omnibusque rei momentis mature per- 
pensis, oblatas Nobis preces exaudire libenter decrevimus. Quare motu 
proprio, certa scientia ac matura deliberatione Nostris deque aposto- 
licae Nostrae potestatis plenitudine, praesentium Litterarum tenore, 
praefecturam apostolicam de Sinyangchow ad ampliorem dignitatem 

vicariatus apostolici, eodem servato nomine, evehimus. Porro statuimus, 
ut, territorium praedicti vicariatus apostolici sub-praefecturas civiles de 
Sinyangchow, Loskan, Kwangshan, Shangcheng, Kushih, Sihsien, Kwang- 
chow, Chengyang, Sintsai, Junan, Shangtsai, Hiangcheng, Shenkiu com- 
plectatur, atque curis praedictae frugiferae Societatis Divini Verbi con- 
creditus maneat. 

Haec edicimus, statuimus, decernentes praesentes Litteras firmas, va- 
lidas atque efficaces semper exstare ac permanere; suosque plenos atque 
integros effectus sortiri et obtinere; illisque ad quos spectant, sive spec- 
tare poterunt, nunc et in posterum amolissime suffragari; sicque rite 
iudicandum esse ac definiendum, irritumque ex nunc et inane fieri, si 
quidquam secus super his, a quovis, auctoritate qualibet, scienter sive 
ignoranter attentari contigerit. Contrariis non obstantibus quibuslibet. 

Datum Romae apud Sanctum Petrum, sub anulo Piscatoris, die xxv 
mensis Aprilis, anno MDCCCCXxxIn, Pontificatus Nostri duodecimo. 


E. Card. PACELLI, a Secretis Status. 


II 


DISMEMBRATO TERRITORIO E VICARIATIBUS APOSTOLICIS DE BANGUEOLO 
ET DE NYASSA IN AFRICA CENTRALI ERIGITUR MISSIO SUI IURIS DE 
LOANGWA. 


PIUS PP. XI 


Ad futuram rei memoriam. — Quae catholico nomini magis latiusque 
propagando utilia Nobis videantur, sollicito studio et vigilanti cura pro- 
videre satagimus, prout exigit supremi Apostolatus munus, quc in terris 
fungimur. Quamobrem cum venerabilis frater Arcturus Hinsley, Archie- 
piscopus titularis Sardianus, Delegatus Apostolicus in Africa, a Nobis 
instanter expostulaverit, ut pars quaedam territorii a vicariatibus apo- 
stolicis de Bangueolo et de Nyassa, in Africa centrali, Patribus Societa- 
tis Missionariorum Africae concreditis, distraheretur, et in novam Mis- 
sionem sui iuris erigeretur ut christianae fidei progressui in praedictis 
territoriis aptius provideretur, huiusmodi votis concedendum benigne 
censuimus. Quare collatis consiliis cum veneral‘libus fratribus Nostris 
Sanctae Romanae Ecclesiae Cardinalibus negotiis Propagandae Fidei 
praepositis, omnibusque rei adiunctis attente perpensis, motu proprio, 
certa scientia ac matura deliberatione Nostris, deque apostolicae Nostrae 
potestatis plenitudine, praesentium Litterarum tenore, e vicariatu apo- 

stolico de Bangueolo plagam quae ad meridiem et ad orientem vertit, a 
vicariatu vero de Nyassa illam quae ad septemtrionem, separamus sive 
seiungimus, et ex hoc territorio sic separato seu diviso novam missio- 
sionem sui iuris, cui nomen facimus « de Loangwa», quamque curis com- 
mittimus praedictae Societatis Missionariorum Africae, erigimus atque 
constituimus. Limites vero huiusmodi Missionis sui iuris hi sunto: ad 
orientem lacus Nyassae; ad meridiem fines civiles provinciae septentrio- 
nalis et protectoratus de Nyassaland, limites districtus de Fort-James 
usque ad flumen Loangwa, huiusque fluminis cursus; ad occidentem prae- 
fectura apostolica de Broken-Hill et fines Congi belgici; ac septentrio- 
nem flumen Chambezi usque ad Jacum ubi illud inflectitur; deinde iidem 
limites ac districtus de Isoka usque ad fines vicariatus apostolici de 
Tanganika; fines denique huiusmodi vicariatus usque ad praedictum 
lacum Nyassae. 

Haec volumus, mandamus, edicimus, decernentes praesentes Litteras 
firmas, validas atque efficaces iugiter exstare ac permanere; snosque ple- 
nos atque integros effectus sortiri atque obtinere; illisque ad quos spe- 
ctant, sive spectare poterunt, amplissime suffragari; sicque rite iudican- 
dum esse ac definiendum, irritumque ex nunc et inane fieri si quidquam 
secus super his, a quovis, auctoritate qualibet, scienter sive ignoranter 
attentari contigerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die xxmI 
mensis Maii, an. MDCCCCXXXII, Pontificatus Nostri decimosecundo. 


E. Card. PAcELLI, a Secretis Status. 


{ll 


FINES IMMUTANTUR VICARIATUS APOSTOLIC DE ANTSIRABE 


PIUS PP. XI 


Ad futuram rei memoriam. — Catholicae fidei provehendae studium, 
quo continenter urgemur, efficit ut ea omnia quae ad sacras Missiones 
pertinent, peculiari cura tractemus. Quapropter cum venerabiles fratres 
Ordinarii vicariatuum apostolicorum sive de Tananariva, sive de Antsi- 
rabé in insula Madagascar nuper a Nobis expostulaverint ut fines muta- 
rentur quibus ad septemtrionem circumscripsimus anno MDCCCCXVIII tune 
erectam praefecturam apostolicam de Betafo, quam ad gradum vicariatus 
apostolici postea eveximus, nuvo indito nomine de Antsirabé, oblatis 
Nobis precibus benigne annuere censuimus, eo quod memorati fines septem- 
trionales locorum positioni minus respondeant. Quare, collatis consiliis 

cum venerabilibus fratribus Nostris Sanctae Romanae Ecclesiae Cardina- 
libus Sacrae Congregationi de Propaganda Fide praepositis, omnibusque 
rei momentis attente perpensis,; motu proprio, certa scientia ac matura 
deliberatione Nostris, deque apostolicae Nostrae potestatis plenitudine, 
praesentium Litterarum tenore, statuimus ut in posterum limites vica- 
riatus apostolici de Antsirabé ad septemtrionem versus hisint: gradus xIx 
latitudinis australis a mari Mozambiquensi ad fines provinciae civilis de 
Itasy orientem versus; dein limites meridionales eiusdem provinciae usque 
ad flumen Kitsamby, exinde fines sentemtrionales districtuum civilium 
de Faratsiho et de Manalalondo, dein fines orientales de Faratsiho usque 
ad altitudinem urbis eiusdem nominis, ex quo puncto usque ad fines 
occidentales provinciae civilis de Vatomandry, linea quae sequitur fiu- 
mina de Onivé et Kelilalina. 

Haec volumus, mandamus, edicimus, decernentes praesentes Litteras 
firmas, validas atque efficaces iugiter exstare ac permanere; suosque plenos 
atque integros effectus sortiri atque obtinere; illisque ad quos spectant, 
vel in posterum spectare poterunt, amplissime suffragari; sicque rite iudi- 
candum esse ac definiendum; irritumque ex nunc et inane fieri, si quid- 
quam secus super his, a quovis, auctoritate qualibet, scienter sive igno- 
ranter attentari contigerit. Contrariis non obstantibus quibuscumque. 

Datum Romae apud Sanctum Petrum, sub anulo Piscatoris, die xxm 
mensis Maii, an. MDCCCCXXxIII, Pontificatus Nostri duodecimo. 


E. Card. PACELLI, a Secretis Status. 


EPISTOLAE 
I 


AD EMUM P. D. MICHAELEM EPISCOPUM TUSCULANUM 8. R. E. CARDINALEM 
LEGA, PRAEFECTUM 8. C. DE SACRAMENTORUM DISCIPLINA, DENA AB 
INITO SACERDOTIO EXPLENTEM LUSTRA. 


PIUS PP XI 


Venerabilis frater Noster, salutem et apostolicam benedictionem. — 
Quum perlibenter cognoverimus, te, proximo festo die ex nomine tuo, 
dena ab inito sacerdotio lustra fauste celebraturum, id laeto quidem animo 
tibi gratulamur, meritasque Deo, bonorum omnium Largitori, gratias 
tecum agimus et habemus. Profecto tot memoria beneficiorum, quae per 
sacrum Ordinem in te divinitus econlata sunt, simulque rerum recordatio, 
quas egregie peregisti, tibi tuisque periucunda continget. Inde enim a su- 

scepto sacerdotio, ipse statim ingenium, vires, studium operamque omnem 
in Ecclesiae famulatum proximorumque utilitatem contulisti, ac tua virtute 
in illo praesertim enituisti laboris honorisque campo, qui ad Ecclesiae ius 
ac forum pertinet, quum in Pontificio Seminarii Romani Athenaeo ius 
canonicum tradendo, tum causis agendis definiendisque in Sacrae Romanae 
Rotae Tribunali, cui quidem, tamquam Auditorum Decanus, sedulo diuque 
praefuisti. Huius autem industriae navitatisque tuae praeclara exstant 
documenta ipsa a te conscripta de iure volumina. Haec quidem ac cetera 
tua in Ecclesiam promerita Romani Pontifices Decessores Nostri plane 
agnoscentes, te muneribus et honoribus exornarunt amplissimis. Nos vero 
Ipsi, qui usque a Pontificatus Nostri exordiis testes sumus de sollertia ac 
studio, quibus non solum in Sacra Congregatione de Sacramentorum disci- 
plina, cui praees, sed in aliis quoque Patrum Purpuratorum Consiliis partes 
tibi demandatas assidue alacriterque impleas, atque probe novimus qua 
prudentia ac sollicitudine Tusculanae dioecesi, quam tibi concredidimus, 
modereris, proximam nacti opportunitatem, te, venerabilis frater Noster, 
debita laude publice libenterque afficimus, et, communem laetitiam cumu- 
lare volentes, faustitatem tuam paternis votis omnibusque prosequimur. 
Quapropter Deum clementissimum exoramus, ut, ipso Principe militiae 
Angelorum deprecatore, te seros in annos, meritorum similiter plenos, ad 
Ecclesiae utilitatem gloriamque benigne sospitare velit. Caelestium interea 
munerum praenuntia, simulque dilectionis Nostrae testis apostolica esto 
benedictio, quam tibi, venerabilis frater Noster, propinquis amicisque tuis, 
nec non laborum tuorum sociis cunctisque fidelibus, pastorali tuae vigi- 
lantiae commissis, peramanter in Domino impertimus. 

Datum Romae apud Sanctum Petrum, die xIvy mensis Septembris, 
anno MDCCCCXXXIII, Pontificatus Nostri duodecimo. 


PIUS PP. XI 


II 


AD EMUM P. D. CAROLUM DALMATIUM TIT. 8. EUSEBII S. R. E. PRESB. CARD. MI- 
NORETTI, ARCHIEPISCOPUM IANUENSEM, OB L NATALEM SACERDOTII EIUS, 
OCTAVO SIMUL IMPLETO SAECULO AB EVECTA DIOECESI IN METROPOLI- 


TANAM. 
PIUS VP. XI 


Dilecte fili Noster, salutem et apostolicam Benedictionem. — Nobi- 
lissima, cui praesides, Ecclesia, dum ocvavum impletum saeculum, ex quo 
metropolitana dignitate est insignita, sollemni pompa proxime recolet, 

tibi ipse dena lustra ab initio sacerdotio feliciter peragenti, ut libenter 
audivimus, communem gratulationem effusamque laetitiam significabit; 
et iure quidem meritoque, quum nota sint planeque comperta praeclara 
tua promerita, quae a primaevo iuventutis flore adhuc tibi comparasti, 
munera praesertim sive magistri sive parochi antea gerens, Ecclesiaeque 
deinde Cremensis et istius tanti ponderis ac splendoris gubernacula tenens. 
Neque minus profecto tua virtus in scribendo docendoque eluxit, quum rei 
philosophicae ac theologicae aut oeconomicae socialique studiose vacasti, 
ipsis ephemeridibus coetibusque catholicis summa sedulitate praesidendo 
aut egregiam operam navando. Haec quidem praeclare gesta clarissimasque 
virtutes iucunda complectentes memoria, Nos, qui plura tibi existimationis 
ac benevolentiae Nostrae iam dedimus testimonia, maxime quum te laeti 
romanae purpurae splendore decoravimus, hance novam feliciterque oblatam 
faustitatis tuae occasionem praetermittere nolumus, quin gratulantis 
tibi animi Nostri sensus suaviter aperiamus. Quapropter sacra illa sollemnia 
quae proxime istic peragentur, tum in metropolitanae istius sedis hono- 
rem, tum praecipue in laudem sollertis ipsius Metropolitae, prima sacerdotii 
gaudia iubilari hoc anno redintegrantis, summa Nostra voluntate partici- 
pamus, vehementerque a Deo efflagitamus, ut ipse, dilecte fili Noster, 
longum adhue in aevum sanus integerque serveris, et fidelium grex tuae 
vigilantiae commissus gratiarum calestium copia salutariumque fructuum 
ubertate locupletetur. Interea, quum etiam acceperimus, iucundi eventus 
faustitate, consilium susceptum fuisse largiorem a fidelibus stipem colli- 
gendi ad novam Seminarii sedem opportuniore loco condendam, ut iubi- 
lare tibi donum offeratur, Nos, qui sacrae iuventutis institutionem ad chri- 
stiani populi incrementum permagni facimus, tuos Nostrosque carissimos 
obsecramus filios, ut, pro sua quisque facultate, piis optatis liberaliter 
obsecundent. Hac enim ratione sciant ipsi stipem oblaturi, se et Nobis, 
sicut tibi, rem gratissimam facturos, et sibi ipsis universaeque archidioe- 
cesi praeclarum donum frugiferumque esse allaturos. Caelestium denique 
gratiarum conciliatrix praecipuaeque Nostrae dilectionis testis apostolica 
sit benedictio, quam tibi, dilete fili Noster, tuo Episcopo Auxiliari cunc- 
toque clero ac populo tibi commisso peramanter in Domino impertimus. 

Datum Romae apud Sanctum Petrum, die I mensis Novembris, in festo 
omnium Sanctorum, anno MpccccxxxIt, Pontificatus Nostri duodecimo. 


PIUS PP. XI 

ACTA SS. CONGREGATIONUM 


SACRA CONGREGATIO CONSISTORIALIS 


BANIALUCENSIS-SEBENICENSIS 
DE MUTATIONE FINIUM DIOECESIUM 


DECRETUM 


R. P. D. Iosephus Stephanus Garié, Episcopus Banialucensis, con- 
sentiente R. P. D. Hieronymo Maria Mileta, Episcopo Sebenicensi, Aposto- 
licae Sedi supplices porrexit preces ut vicus Bosanska Unista, pertinens ad 
paroeciam de Bos. Grahovo dioecesis Banialucensis, pro bono eiusdem vici 
fidelium, aggregaretur paroeciae de Kijevo dioecesis Sebenicensis. 

Porro Ssmus Dominus Noster Pius div. Prov. Pp. XI, rei opportuni- 
tate perpensa, de consulto quoque Emi ac Rmi D. Card. Praefecti Sacrae 
Congregationis de Propaganda Fide, a qua dioecesis Banialucensis dependet, 
nec non praehabito favorabili voto R. P. D. Hermenegildi Pellegrinetti 
Archiepiscopi titularis Adanensis et Nuntii Apostolici in Iugoslavia, 
Oblatas preces benigne excipiendas decrevit. 

Quapropter vi praesentis Consistorialis decreti statuit ut praefatus 
vicus Bosanska Unista a paroecia de Bos. Grahovo et a dioecesi Banialu- 
censi avellatur atque paroeciae de Kijevo, ad dioecesim Sebenicensem 
pertinenti, perpetuo uniatur, mutatis hac ratione finibus earumdem dioe- 
cesium. 

Ad haec autem exsecutioni mandanda, Sanctitas Sua deputare dignata 
est praefatum R. P. D. Hermenegildum Pellegrinetti, eidem tribuens 
facultates ad id necessarias et opportunas etiam subdelegandi, ad effectum 
de quo agitur, quemlibet virum in ecclesiastica dignitate constitutum, 
eidem facto onere mittendi intra sex menses ad hance Sacram Congrega- 
tionem Consistorialem authenticum exemplar peractae exsecutionis actus. 

Datum Romae, ex aedibus Sacrae Congregationis Consistorialis, die 
21 Iulii 1933. 


Fr. R. C. Card. Rossi, a Secretis. 
L. 


V. Santoro, Adsessor. 

Il 
PROVISIO ECCLESIARUM 


Sanctissimus Dominus Noster Pius divina Providentia Papa XI, succes- 
sivis decretis Sacrae Congregationis Consistorialis, singulas quae sequuntur 
Ecclesias de novo Pastore dignatus est providere, nimirum: 


21 Novembris 1933.— Cathedrali nuper erecta eecclesiae Barranquil- 
lensi, praefecit R. D. Aloisium Callistum Leiva Charry, presbyterum dioe- 
cesis Garzonensis. 

25 Novembris. — Cathedrali Ecclesiae Premisliensi Latinorum, R. P. D. 
Franciscum Barda, hactenus Episcopum titularem Mediensem. 

— Titulari episcopali Ecclesiae Helenopolitanae in Bithynia, R. D. 
Adalbertum Tomaka, canonicum capituli cathedralis Premisliensis Lati- 
norum, quem deputavit Auxiliarem R. P. D. Francisci Barda Episcopi 
eiusdem dioecesis. 

1 Decembris. — Cathedrali Ecclesiae Signinae, R. D. Fulvium Tessaroli, 
Archipresbyterum-parochum 8. Antonii in oppido Canneto sull’Oglio, dioe- 
cesis Mantuanae. 

4 Decembris + — Cathedrali Ecclesiae 8. Thomae de Meliapor, R. D. Ca- 
rolum de S& Fragoso. 

—- Cathedrali Ecclesiae Coccinensi, R. D. Abilium Vas das Neves. 

7 Decembris. — Cathedrali Ecclesiae Claromontanae, R. D. Gabrielem 
Piguet, Vicarium generalem dioecesis Augustodunensis. 

— Cathedrali Ecclesiae Engolismensi, R. D. Ioannem Baptistam Me- 
gnin, Vicarium generalem dioecesis Molinensis. 

— Cathedrali Ecclesiae Pictaviensi, R. D. Eduardum Mesguen, Archi- 
presbyterum cathedralis ecclesiae Corisopitensis. 

— Cathedrali Ecclesiae Trecensi, R. D. losephum Heintz, Archipresby- 
terum loci vulgo Meziéres, archidioecesis Rhemensis. 

— Cathedrali Ecclesiae Elnensi, R. D. Henricum Bernard, parochum 
in dioecesi Claromontana. 

13 Decembris. — Cathedrali Ecclesiae Jaurinensi, R. P. D. Stephanum 
Breyer, hactenus Episcopum tit. Trisipensem. 

29 Decembris. — Cathedrali Ecclesiae Gerundensi, R. D. Iosephum 
Cartaiia Inglés, Archipresbyterum metropolitanae ecclesiae Tarraconensis. 


1 Sie corrigendum in praecedentis vol. p. 492. 

III 
DESIGNATIONES PRO APPELLATIONE 


Tuxta can. 1594 § 2 Codicis iuris canonici, EMus ac Rmus Diius Eusta- 
chius Ilundain et Esteban, Cardinalis Archiepiscopus Hispalensis, designa- 
vit pro appellatione in secunda instantia tribunal Ordinarii Cordubensis. 

Quam designationem Ssmhus Dominus Noster in Audientia diei 25 
Novembris 1933, Emo Cardinali Secretario concessa, benigne approbare 
dignatus est. 

Item Emus Archiepiscopus Westmonasteriensis designavit semel pro 
semper ad normam can. 1594 § 2, pro appellationibus a suo tribunali, 
Crdinarium Cardiffensem. 

Archiepiscopus Sancti Bonifacii, ad eundem effectum Ordinarium Win- 
nipegensem. 

Quas designationes Ssmus Dominus Noster per rescripta Sacrae Con- 
gregationis Consistorialis diei 16 Decembris 1933 adprobare dignatus est. 


SACRA CONGREGATIO CONCILIL 


TARVISINA 


OPTIONIS DOMORUM 


Die 10 decembris 1932 


SPECIES FACTI. — Ab antiquissimis iam temporibus Capitulum eccle- 
siae cathedralis Tarvisinae aliquot in usum canonicorum privatas domus 
possidet, quarum assignatio regitur iure optionis, ad normam constitu- 
tionum capitularium, quae non semel postremis his temporibus immuta- 
tae sunt. Antiquiores, anno 1858 typis editae et a Pio IX approbatae, 
quae in novam formam vetera statuta annorum 1342 et 1432 redegerunt, ordi- 
nem optionis et in praebendis et in domibus ita describunt: « Ordo in optio- 
nibus hic esto: Decanus, ut ut non antiquior, ceteris, ratione dignitatis, 
primus eligat; alii deinceps ordine possessionis, ita ut nemo optare possit, 
nisi qui praecedat, ius suum non exerceat ». Quae praescriptio ad literam 
transcripta est in alia earundem constitutionum editione, anno 1905 typis 
edita. 


. 

At anno 1914, aucta a Pio Pp. X pluribus privilegiis ecclesia cathe- 
drali, pluribusque ob rerum vicissitudines obsoletis, novae conditae sunt 
constitutiones, ab eodem Pontifice approbatae. In his ordo optionis qui 
antea in praebendis et in domibus unus idemque erat, nunc scinditur. 
Et quead domos statuitur: «Sunt enim quinque proprio nomine domus, 
quarum usus canonicis munere antiquioribus datur, si optent »; quod 
praescriptum sanxerunt et novissimae constitutiones, quae anno 1921 ad 
Codicem aptatae sunt. 

Exinde, cum de hoc iure praecedentiae Decani ratione dignitatis in 
domorum optione novissimae constitutiones sileant, praesens quaestio 
orta est, num, nempe, bis attentis, ins illud peremptum sit. 


ANIMADVERSIONES .— Si spectetur, quo consilio constitutiones anni 1914 
exaratae sunt, nullum dubium esse videtur quin vetus hac de re prae- 
scriptum abolitum fuerit. Etenim, cum ob rei publicae mutationem, 
plura in antiquis constitutionibus obsoleta viderentur, et nonnulla pri- 
vilegia amissa et legum capita abrogata, ipsaeque canonicorum oeco- 
nomicae conditiones deteriores factae sint, nova necesse fuit condere 
statuta, quae vetera, tamquam nova lex, reformarent. Hoc edicitur in 
ipso constitutionum anni 1914 prooemio: « Plures hodie sunt causae quamob- 
rem eadem statuta ex parte emendanda videantur ». -’ 

His attentis, si statuta novissime condita, lectionem veterum consti- 
tutionum corrigendo, de iure praecedentiae Decani nihil habent, recte 
arguitur ius illud Capitulum immutare intendisse, ut legitur in Reiffenstuel 
(lib. I, tit. IL De const., § 19, n..491): « Nova lex, seu constitutio Principis 
tollit priorem sibi directe contrariam, etiamsi de ipsa non faciat mentionem ». 
Nee ius ipsum firmatum fuisse videtur consuetudine, si qua sit ab anno 
1914 usque in praesens invecta, quae nec constans est, nec ob brevis tem- 
poris lapsum legitima. 

At contra, in primis animadvertere praestat optionem de qua agitur, 
non esse reprobatam canone 396 § 2 Codicis I. C., cum, iure quo utimur, 
prohibitae non sint optiones «ad domos, praedia aliaque a praebendis cano- 
nicalibus distincta » (Commissio Pontif., die 17 Februarii 1930). 

Quod factum spectat, patet indubie ius praecedentiae Decani in sub- 
iecta materia pervetustum esse, idque ratione dignitatis sibi quaesitum, 
quae causa et nune exstat, quia et nune «prima Collegii dignitas est 
Decanus ». Iam enim a saeculo xtv hoc iure Decanum potitum esse eruitur 
ex constitutionibus anni 1858, quae, si substantiam spectes, eaedem sunt 
ac vetera Capituli Tarvisini statuta, in novam formam redacta: « Leges 
ita compositae — ita in his constitutionibus — primum anno 1342 deinde 

anno 1432, eodem contextu, Apostolicae Sedis confirmationem obtinuerunt », 
et hac ratione concinnatae sunt, «ut, salva antiquarum legum substantia, 
nova in omnibus forma ac novus ordo adhiberetur ». Quapropter in plerisque 
constitutionum articulis, antiquae legis capitum notulae in margine adiectae 
sunt: quod est in capite III, art. 4, de hoc iure Decani pertractante. 

Agitur proinde de iure in cuius possessione centenaria vel immemoriali 
Decanus est, quaeque praesumptionem inducit concessi privilegii A postolici, 
ad normam canonis 63 §2: « Possessio centenaria vel immemorabilis inducit 
praesumptionem concessi privilegii ». Et « privilegium, nisi aliud constet, 
censendum est perpetuum » (can. 70), nisi expresse ab auctoritate ecclesia- 
stica fuerit revocatum, de quo in casu non constat. 

Accedit praxis et observantia, et ipsa immemorialis, qua ius illud robo- 
ratur; observantia autem «in omni materia reputatur optima interpres, ma- 
gis vero ac peculiariter in ista praecedentiae » (De Luca, De pracemin., 
disc. 23, n. 11). 

Silentium proinde recentiorum constitutionum, his perpensis, nihil ope- 
ratur, praesertim si animadvertatur quod haud peremptorie constet mentem 
Capituli in iis condendis fuisse ius illud abrogandi. Rogati enim ut hanc men- 
tem panderent ii, qui anno 1914 in novam formam constitutiones redegerunt, 
nullam probabilem dixerunt rationem de hac mutatione inducta, nec ullam 
fuisse hac de re disputationem declararunt, rati quod Decano, ob sui ipsius 
dignitatem, tamquam Praesidi Capituli, hoc ius ex se ipso competeret, 
quin expresse illud memorare opus esset. 

Tandem, perquisitis Capituli regestis, constat postremis quoque his 
temporibus Decanum ceteros canonicos praeivisse in iure optionis in 
ecclestam, in domum, in clausuram. 


RESOLUTIO. — His omnibus perpensis, in Congregatione plenaria diei 
10 Decembris 1932, dubio proposito: 

An Decano Capituli cathedralis Tarvisini ratione dignitatis ius praece- 
dentiae competat in optione domorum super ceteros canonicos, in casu. 

Emi Patres responderunt: 

Affirmative. 

Facta autem de his Ssmo Diio nostro Pio div. Prov. Pp. XI relatione, per 
Secretarium huius Sacrae Congregationis in audientia diei 16 Decem- 
bris 1932, Sanctitas Sua hane resolutionem approbare et confirmare 
dignata est. 


I. Bruno, Secretarius. 

SACRA CONGREGATIO RITUUM 


I 
LYCIEN. seu BENEVENTANA 


CANONIZATIONIS B. POMPILIT MARIAE PIRROTTI A SANCTO NICOLAO, CONFES- 
SORIS SACERDOTIS PROFESSI ORDINIS CLER. REG. PAUPERUM MATRIS 
DEI SCHOLARUM PIARUM. 


SUPER DUBIO 


An et de quibus miraculis constet post indultam eidem Beato ab Apostolica 
Sede venerationem in casu et ad effectum de quo agitur. 


Tilud fuit S. Iosephi Calasanctii singulare in Ecclesiam et civilem socie- 
tatem meritum, quod ad populares pro puerorum christiana institutione 
exercendas scholas novam religiosam Societatem, hoc peculiari praefixo 
saluberrimo fine, primus omnium condiderit: quae Romae saeculo xviI 
ineunte primum orta, aerumnosis superatis vicissitudinibus, late postea 
per Italiam atque Europam universam propagata est. Huius Calasanctianae 
familiae lectissimus flos ac nobile ornamentum B. Pompilius Maria Pirrotti 
exstitit, qui saeculo xv decurrente sanctitatis laude excelluit. Ortus is 
est anno 1710, honestissimo genere, Calvoduni, vulgo Montecalvo in Hir- 
pinis, intra Beneventanae archidioeceseos fines; supremum vero diem in 
oppido Campi, Lycien. dioecesis in Salentinis, anno 1766 obiit, aetatis 
suae quinquagesimo septimo. Innocentissime transacta adolescentia et 
mature Calasanctiano ordini adlectus, per totum vitae cursum, qua pueros 
in scholis docendo, qua populis late per Italiam verbum Dei praedicando, 
mirum apostolatum exercuit, quem insigni vitae sanctitate, iugi corporis 
mortificatione atque assiduo orationis studio aluit et roboravit. 

Dum in terris ageret, tanta erat eius fama sanctitatis, ut incredibili 
studio ad eum audiendum populi frequentissimi accurrerent, immo et 
irruerent, ut olim turbae ad Iesum regnum Dei evangelizantem. Nec post 
beatam eius mortem haec fama deferbuit, sed in Italia praesertim meridio- 
nali vivida tanti viri memoria in benedictione perstitit. 

Beatificationis honores die 26 Ianuarii anno 1890 a Leone XIII glor. 
mem. collati ei fuere, qui processibus huius causae instruendis, quum olim 
Beneventanae Delegationi praeesset, ipse interfuerat. 


| 
| 
| 
| 
| 
| 

Quum autem post indultam Servo Dei venerationem nova miracula eius 
intercessioni tribuerentur, resumpta causa eiusdem Summi Pontificis aucto- 
ritate, Apostolici processus de duabus sanationibus, quae miraculo adscri- 
bendae videbantur, adornati sunt. Institutus est alter in Curia Illerdensi 
in Hispania, Neapoli alter: quorum legitima forma per huius Sacri Ordinis 
decretum die 10 Decembris anno 1900 probata est. 

Mathildes Iruegas Carcamo y Abuin, in oppido Tamarite provinciae 

“de Huesca in Hispania, bona eatenus valetudine usa, septimo aetatis 
anno infirmata est: ac post purulentam otitem infectivis febribus divexata 
et macie confecta, quadragesimo fere ab incepta infirmitate die, nempe 
decimotertio Decembris anni 1892, bronco-pulmonite catarrhali, una cum 
pleurite, repentino incursu correpta est. Morbus adeo flagravit, ut vix post 
tres dies, omni a medico curante relicta spe, animam iam agere videretur . 
prope moritura puella. Tum vero eo supremo discrimine, postquam eius 
pater infirmae corpori tertio particulam ex B. Pompilii reliquiis admovit, 
omni cessante morbo, se bene valere puella, stupentibus qui aderant, 
edixit. Eadem die, decimasexta Decembris, accedens medicus omnia mor- 
talis infirmitatis symptomata evanuisse mirabundus invenit; nec postea, 
quae subito convaluerat, eodem umquam morbo tentata est. Mira- 
culum medicus a curatione conclamavit, eique Peritus qui dicebatur in 
hisce causis ad opportunitatem et duo, ut Peritiores, a Sacra Congregatione 
adlecti adstipulantur. Quorum uterque accurata trutina, cribrata quaqua- 
versus re, in memoratam morbi diagnosim et in miraculum asserendum in 
tam repentina et perfecta sanatione conveniunt. 

Miraculum alterum Neapoli contigit. Dominica Maria Melisci, nubilis, 
quae inde a decimo sexto aetatis anno levi quodam tumore, parvae avel- 
lanicae nucis ad instar, in dextera mamilla per aliquot annos laboraverat, 
eius incommodum non amplius postea sensit, domesticisque curis bona 
fruens valetudine incumbebat. At non modico temporis spatio interiecto, 
repente, die decimaquarta Septembris anno 1891, aetatis suae circiter qua- 
dragesimotertio, in eadem mamilla vivo atque acuto perculsa dolore eam 
tumefieri conspicit. Quo turgore brevi crescente, accitus medicus duriorem 
grandiorisque molis in interna mamilla massam deprehendit, omnes neo- 
plastici tumoris mali moris notas praeseferentem. Praescriptis, experimenti 
causa, nonnullis medicamentis, quae in irritum cessere, et nova post ali- 
quot dies peracta inspectione, certior iam factus medicus de maligno tumore, 
ferro eum abscindendum suadet. Haeret prae metu infirma, ac in re trepida 
ad B. Pompilii opem implorandam fidens confugit. Tribus vel quatuor 
interiectis diebus, tumor, pluribus inspicientibus, inopinato evanuisse 
deprehenditur, cessante dolore. Quod aliquot post dies, instituto examine, 

medicus a curatione, nullo praegressi tumoris invento vestigio, confirmat. 
Miraculum ipse agnoscit, duobus aliis in Neapolitana Curia accitis medicis 
consentientibus. Idem pariter periti omnes, qui apud hanc sacram Congre- 
gationem votum protulere, sentiunt. 

Antepraeparatoria de his miraculis coram Rmo Cardinali Seraphino 
Cretoni fel. rec. Causae Ponente seu Relatore, die 22 Decembris mensis 
anno 1903 Comitia habita sunt; deque iisdem die 15 Ianuarii anno 1905 in 
Praeparatorio coetu iterum disceptatum est. Supervenientibus postea va-" 
riis temporum difticultatibus, causa haec diu siluit. Novissime, facultate 
facta a Ssmo D. N., iterum causa examini subiecta est, ideoque nova 
altera Praeparatoria Congregatio habita est die 20 Iunii mensis vertentis 
anni: Generalis vero coram Eodem Ssmo D. N. die 7 mensis huius. In 
hac Rmus Cardinalis Alexander Verde, Causae Ponens seu Relator, dubium 
proposuit: An et de quibus miraculis constet, post indultam eidem Beato 
venerationem, in casu et ad effectum de quo agitur. Quotquot aderant Rimi 
Cardinales, Officiales et Consultores votum suum protulere. Ssiius benigne 
haec excepit: Suam autem sententiam interim Patrem luminum preca- 
turus ad hane diem proferre distulit, decimam secundam mensis huius, 
Dominicam vigesimam tertiam post Pentecosten. Arcessitis itaque Riis 
Cardinalibus Camillo Laurenti, 8S. R. ©. Praefecto, et Alexandro Verde, 
Causae Ponente seu Relatore, necnon R. P. Salvatore Natucci, Fidei 
Promotore generali meque infrascripto Secretario, iisque adstantibus, 
Eucharistico sacrificio religiosissime peracto, edixit: Constare de duobus 
miraculis, B. Pompilio Maria Pirrotti intercedente, a Deo patratis: videlicet: 
de instantanea perfectaque sanatione tum Mathildis Iruegas Carcamo y 
Abuin a gravissima pleuro-pulmonite catarrhali, tum Mariae Melisci ab 
epitheliomate glandulari malignae indolis in where dextero exorto et quam 
celerrime in dies percrescente. 

Hoe autem decretum promulgari et in acta 8. R. C. referri mandavit. 

Die 12 Novembris anno 1933. 


C. Card. LAURENtI, Praefectus. 


L. & S. 


A. Carinci, Secretarius. 

il 
VALENTINA in HISPANIA 


CANONIZATIONIS B. MARIAE MICHAELAE A SS.MO SACRAMENTO FUNDATRICIS 
SORORUM A SANCTISSIMO SACRAMENTO ET CARITATE. 


SUPER DUBIO 


An et de quibus miraculis constet, post indultam eidem Beatae ab Apostolica 
Sede venerationem, in casu et ad effectum de quo agitur. 


« Vanitas vanitatum et omnia vanitas » (Eccl. 1, 2) dicit Sapiens, quae 
divina verba ita auctor aurei libelli de Imitatione Christi evolvit: « Ista 
est summa sapientia per contemptum mundi tendere ad regna caelestia. 
Vanitas igitur est divitias perituras quaerere, et in illis sperare. Vanitas 
quoque est honores ambire et in altum se extollere » (Im. Chr., lib. I, e. I, 
11-14). B. Maria Michaéla, e nobilissima gente hispanica, divitiis, quibus 
affluebat, vitae commodis honoribusque spretis, humillimo ministerio in 
perditarum aut periclitantium mulierum salutem totam se mancipavit, 
iunumerasque animas in caulam Domini reduxit. Ut autem difficillimum 
hoc tamque salutare opus in aevum perseveraret, Sororum a Ssmo Sacra- 
mento et a Caritate Institutum fundavit, quod, per orbem diffusum, Beatae 
Matris vestigia persequitur. 

Die 24 Augusti mensis anno Domini 1865 cholerica lue correpta Valen- 
tiae, quo, ut suis praesertim spiritualibus filiabus in eo discrimine opem et . 
solamen praeberet, ultro accurrerat, piissime decessit aetatis suae anno 
quinquagesimoseptimo. Sanctitatis fama, quae viventem honestavit, ea 
vix demortua latissime diffusa est, non dubiis supernaturalibus signis acce- 
dentibus. Quapropter anno 1902 Leo XIII fel. rec. Commissionem introdu- 
ctionis causae sua manu signavit, servatisque de iure servandis, Ssmus 
D. N. Pius Papa XI Beatificationis honores die 7 Iunii mensis a. sacro 1925 
eidem concessit. Eodem anno, resumpta ad Canonizationem causa, Apo- 
stolici processus super duabus miris sanationibus eius intercessione a Deo, 
ut ferebatur, patratis fuerunt adornati, de quorum vi iuridica die 4 Maii 
anno 1931 ab H. S. C. decretum est. 

Hac alma in Urbe tribus abhine annis prior sanatio evenit. Maria 
Iosepha Montaguti otite media purulenta chronica sinistrae auris labora- 
bat una cum temporalis ossis carie, non sine endocranicae complicationis 
metu, quae atrocissimis doloribus eam divexabat. Morbus, medicorum 
iudicio, adeo erat gravis, ut chirurgica actio osseam cariem abscissura 

necessaria visa sit. Omnia ad operationem parata, infirmae capilli ad hoe 
abrasi: ieiuna, uti assolet, pridie Maria permanet, de nocte B. Mariam Mi- 
chaélam invocat et quietum somnum capit. Stata hora die 16 Octobris 
anno 1930 ad aulam, in qua chirurgice pertractanda est, accedit; sed dum 
in eo sunt chirurgi ut manus apponant, perfecte sanatam stupentes inve- 
niunt, et de hospitali eadem die dimittunt. 

Duo periti physici sanationem fere post biennium perseverare testantur. 
Miraculo sanationem hance unanimi consensu tres periti a S. C. adlecti, 
duo ex curantibus medici aliique sine ulla haesitatione tribuunt. 

Soror Maria ad Nives, ex Instituto a B. Maria Michaéla fundato, an. 1919 
ex Hispania, unde orta, ad 8. Iacobi urbem in Chilena Republica fuit 
missa. Quo vix pervenit, gravi intestinali morbo tentari coepit. Sex post 
annos appendicotomiae subiecta, parumper quidem convaluit, sed mox, 
interiecto mense, pristinus morbus adeo ferbuit, ut de eius vita curantes 
medici fere desperarent. Verum, scientia et arte in irritum cedentibus, 
B. Mariae Michaélae intercessio suppetias venit. 

Novendiales preces Maio mense eodem anno 1925 ab ipsa infirma et 
consororibus ad eius implorandum patrocinium inceptae sunt. Ultima 
earum die, septima Iunii mensis, hora ante meridiem fere sexta, paucis 
scilicet elapsis horis, habita diversi occidentalis meridiani circuli ratione, 
a sollemni Mariae Michaélae Beatificatione in Vaticana Basilica peracta, 
Soror Maria extemplo sanatam se sentit, surgit e lecto, cum consororibus 
communem vitam illico instaurat, communibusque cibis vescitur. Perfecte 
sanatam periti physici eam edicunt. Morbus, qui Mariam affecit, a peritis 
definitus est: enterocholites ulcerosa tubercularis. 

De ambabus his sanationibus in Antepraeparatoria Congregatione 
coram Rmo Cardinali Alexandro Verde, Causae Ponente seu Relatore, 
discertatum est die 28 Martii mensis hoc anno, dein in Praeparatoria 
coram Riis Cardinalibus die 4 Iulii mensis, demum in Generali coram 
Ssmo D. N. die 31 uuper elapsi mensis. In qua idem Rmus Cardinalis 
Verde dubium proposuit: An et de quibus miraculis constet, post indultam 
eidem Beatae venerationem, in casu et ad effectum de quo agitur. Omnes seu 
PP. Cardinales, seu Officiales Praelati, seu Consultores sua edidere suf- 
fragia. Sanctitas vero Sua sententiam dare distulit, et ingeminari preces 
ad divinum lumen implorandum adstantes hortatus est. 

Convocari itaque Rmos Cardinales Camillum Laurenti, S. R. C. Prae- 
fectum et Alexandrum Verde, Causae Ponentem seu Relatorem, nec non 
R. P. Salvatorem Natucci, Fidei Promotore generalem, meque infrascri- 
ptum Secretarium iussit, Sacrisque piissime peractis, edixit: Constare de 
duobus miraculis, B. Maria Michaéla a Ssvio Sacramento intercedente, a Deo 

patratis: nempe: De instantanea perfectaque sanatione tum Mariae Montaguti 
ab otite media purulenta chronica laeva in aure cum temporalis ossis carie, 
tum Sororis Mariae ad Nives ab insanabili enterocholite ulcerosa tuberculari. 
Hoc autem decretum publicari et in acta S. R. C. referri iussit. 
Die 12 Novembris a. D. 1933. 


C. Card. LAURENTI, Praefectus. 
L. 8. 
A. Carinci, Secretarius . 


TAURINEN. 


CANONIZATIONIS B. IOANNIS BOSCO CONF. SACERDOTIS ET FUNDATORIS PIAE 
SOC. 8S. FRANCISCI SALESII ET INSTITUTI FILIARUM MARIAE AUXILIATRICIS. 


SUPER DUBIO 


An et de quibus miraculis constet, post indultam eidem Beato ab A postolica 
Sede venerationem, in casu et ad effectum de quo agitur. 


In hodierna sancti Evangelii lectione ea nobis Christi Domini verba 
recolenda proponuntur, quibus futura Ecclesiae incrementa divinus Con- 
ditor praenunciabat: Simile est regnum caelorum grano sinapis, quod... 
minimum quidem est omnibus seminibus, quum autem creverit... fit arbor, 
ita ut volucres caeli veniant et habitent in ramis eius (Matth. 13, 31-32). 

Hac equidem humilitatis nota fere semper obsignata videre est eorum 
operum initia, quae a Deo promanant, eoque magis, quo mirabiliores in 
posterum divina Providentia futuros successus disponit. Haec sponte ani- 
mum subeunt, si mente consideres unde et quomodo originem duxerit 
magnificum illud christianae educationis opus, quod, auctore B. Ioanne 
Bosco, brevi temporis spatio, quaquaversus per orbem diffusum, vigere 
miramur. 

Humilem vidisses, iuvenili adhuc aetate, sacerdotem, demisso habitu, 
hilari vultu, in deserto fere prato, ad Taurinensis urbis fines, derelictos 
urbanae plebis adolescentulos, a se amanter conquisitos, ludis exercere, 
iocis recreare, ac deinde in paupere quodam quasi tugurio adunatos suavi 
adloquio divina edocere, atque ad pietatem mirabiliter attrahere. 

In eam tunc temporis suburbanam, dictam Valdocco, plagam, ex aliis 
antea locis eiectus variisque persecutionibus iam exagitatus, sed grandia 

de eo disponente Peo, inops et a multis despectus confugerat, quasi pere- 
grinus cum suis dilectis adolescentibus tecto carens. 

Sed aestuabat ille divina caritatis flamma, atque immensae molis opus, 
quod, Spiritu Sancto afflante, animo volvebat, in actum mirabiliter dedu- 
cturus erat. Sane quae postea promanaverint ex eius opera beneficia, qua- 
live auctu increverit utraque ab eo condita religiosa familia, comperta 
res est, sed quibus quantisque tanti viri laboribus, qua animi contentione, 
qua invicta inter omnigenas difficultates patientia, vix mente concipias, 
vix verbo efferas. 

In oppido Castrinovi Astensis die 16 Augusti anno 1815 humili genere 
ortus, supremum diem Augustae Taurinorum die 31 Ianuarii mensis 
anno 1888 oppetiit. 

In eo asperrimo temporis tractu, tot populorum motibus agitato, tot 
rerum novarum cupiditatibus gliscente, tot in Ecclesiam Dei commotis 
persecutionibus, B. Ioannes Bosco, inter ceteros suscitatos sanctissimos 
viros, vere surrexit wt gigas ad currendam viam. 

Sanctitatis fama celebrem, miraculis a Deo post mortem illustratum 
Ssmus D. N. Pius Papa XI Beatorum ecaelitum fastis die secunda Iunii 
mensis anno 1929 adscripsit. Resumpta insequenti anno ad Canonizationem 
causa, super duabus miris sanationibus Apostolici processus tum Arimini 
tum Oeniponte adornati sunt, quorum iuridica vis per Sacrae huius Con- 
gregationis decretum Aprili mense elapso anno comprobata est. De his 
sanationibus in Antepraeparatorio coetu coram Rmo Cardinali Verde, 
Causae Ponente seu Relatore die 26 Tulii mensis anno 1932 disceptatum est. 
Verum cum miraculum, quod Oeniponte ferebatur evenisse, fuisset sepo- 
situm, Bergomi super alia sanatione Apostolicus processus fuit constructus, 
cuius validitas decreto diei 1 Februarii anni huius fuit recognita, et cuius 
relevantia in Antepraeparatoria Congregatione coram eodem Rmo Cardi- 
nali Ponente examini fuit subiecta. Quum nonnulla magis perspicue super 
priore sanatione declaranda essent, suppletivus processus Arimini habitus 
est, et priori adiectus. 

Prior sanatio Arimini contigit. 

Anna Maccolini, ab Octobri mense anno 1930 influentiali bronco-pul- 
monite fuit affecta, quae usque ad Februarium mensem sequentis anni 
perduravit. Circa medium Decembrem eodem anno 1930 morbo huic phle- 
bites in sinistro crure et coxa accessit, qui morbus adeo in integrum artum 
invaserat, ut is duplo maior appareret, sublato motu. Porro pblebites vel 
in iuvenibus est gravis, in senibus autem multo gravior ob gangrenae di- 
scrimen ex arteriosclerosi. Unde duo curantes medici, qui in edicenda dia- 
gnosi concordabant, perpensa infirmae septuaginta quatuor annorum 

aetate et praesertim influentiali affectione, prognosim fere certo infaustam 
quod ad ipsam vitam infirmae edidere: impossibilem autem esse phlebitis 
sanationem in instanti omnes rei medicae magistri docent. Iamvero Anna 
nocte quadam sub eiusdem anni finem, invocato B. Ioanne Bosco per 
triduanas preces et per particulae ex eius reliquiis artui appositionem, in 
instanti et perfecte a phlebite sanata est, artu non amplius dolente nec 
turgido, liber factus est motus, libera flexio. Perfectam esse sanationem, 
praeter curantes medicos, periti physici, qui Annam post decem a sanatione 
menses, et nuper sex abhinec mensibus inspexerunt, testantur. 

Tres periti ab H. S. C. adlecti unanimiter cum curantibus in diagnosim, 
prognosim et in miraculum agnoscendum conveniunt. 

Nec minori evidentia miraculum alterum renidet. Catharina Pilenga 
nata Lanfranchi, arthritica diathesi afficiebatur. Arthrites genua praecipue — 
et pedes attigerat cum organicis laesionibus, et quidem sub gravissima 
forma, ad functionem quod attinet, non autem ad vitam. Incassum cura- 
tionibus omnibus cedentibus, quas ab anno 1903 adhibuerat, Lapurdum 
bis accessit, sed cum ne secunda quidem vice, Maio mense ineuntis anni 1931 
sanationem a B. Virgine obtinuisset, antequam Lapurdo proficisceretur, 
Eamdem sic est deprecata. « Quoniam hic, Lapurdi, sanata non sum, da 
saltem ob religionem, qua erga B. Ioannem Bosco teneor, ipse meam sana- 
tionem Taurini valeat obtinere ». Evidens est tum Beati invocatio tum in 
generalem B. Mariae Virginis mediationem fiducia. E Gallia redux, dum 
in iisdem versabatur conditionibus, die 6 Maii ad taurinensem B. Mariae 
Virginis Christianorum Auxiliatricis Basilicam accedit: a sorore et ab auriga 
adiuta de curru descendit, in templum ingreditur, et contra urnam, B. Ioan- 
nis corpus continentem, sedet et orat. Paulo autem post per viginti circiter 
horae momenta genuflexa manet. Surgit, ad altare Beatae Virginis accedit, 
iterum genua flectit. Tunc, veluti in se reversa, sanatam se agnoscit; nullo 
adiuvante libere exinde, omnibus stupentibus qui eam gradiendi impo- 
tentem noverant, ambulat, currus et scalas ascendit et inde descendit non 
amplius impedita. Sanatio usque adhuc perseverat, ut tres periti physici 
testantur. Miraculum curantes medici, testes omnes et periti ab H.S. C. 
ex officio deputati conclamant. 

De his itaque sanationibus secunda vice, in Praeparatoria Congrega- 
tione coram Riis Cardinalibus disceptatum est die 25 elapsi mensis Iulii: 
demum die 14 mensis huius in Generali coram Ssmo D. N. Pio Papa XI, 
in qua Rmus Cardinalis Alexander Verde, Causae Ponens seu Relator, 
dubium proposuit: An et de quibus miraculis constet, post indultam eidem 
Beato ab Apostolica Sede venerationem, in casu et ad effectum de quo agitur, 
Rmi Cardinales, Officiales Praelati et PP. Consultores suum quisque 

pandidere suffragium. Beatissimus vero Pater, intento animo iis exceptis, 
aliquantisper cunctandum duxit, a Deo lumen imploraturus. 

Diem autem hance 19 Novembris mensis anno 1933, Dominicam XXIV 
post Pentecosten selegit, ut suam panderet sententiam. Quapropter Rmos 
Cardinales Camillum Laurenti, 8. R. C. Praefectum, et Alexandrum Verde, 
Causae Relatorem, nec non R. P. Salvatorem Natucci, Fidei generalem 
Promotorem meque infrascriptum Secretarium arcessiri mandavit, iisque 
adstantibus, pronunciavit: Constare de duobus miraculis, Beato Ioanne Bosco 
intercedente, a Deo patratis: nempe: De instantanea perfectaque sanatione 
tum Annae Maccolini a gravi phlebite in artu sinistro; tum Catharinae Pilenga 
natae Lanfranchi a gravi morbo arthritico chronico in genibus et pedibus. 

Hoe autem decretum promulgari et in acta S. R. C. referri mandavit. 

Die 19 Novembris anno Domini 1933. 


C. Card. LAURENTI, Praefectus. 


L. & S. 
A. Carinci, Secretarius. 

ACTA TRIBUNALIUM 


SACRA PAENITENTIARIA APOSTOLICA 


(OFFICIUM DE INDULGENTIIS) 


I 
DUBIUM 


Sacrae Paenitentiariae Apostolicae sequens dubium pro opportuna 
solutione propositum fuit: 

An indulgentiae, invocationibus et precibus sic dictis iaculatoriis 
adnexae, acquiri possint, ceteris paribus, a fidelibus quibuslibet etiam 
per mentalem tantum earum recitationem ? 

Et Sacra Paenitentiaria Apostolica die 17 Novembris 1933 respon- 
dendum censuit: Affirmative. 

Facta autem de hoc relatione Sshmo D. N. Pio div. Prov. Pp. XI in 
audientia habita ab infrascripto Cardinali Paenitentiario Maiori die 
1 vertentis mensis, Sanctitas Sua resolutionem approbavit, confirmavit 


et publicandam permisit. 
Datum Romae, ex aedibus 8S. Paenitentiariae, die 7 Decembris 1933. 


L. Card. LAurRt, Paenitentiarius Maior. 


L. & S. 
8S. Teodori, Secretarius. 
II 
DECRETUM 


INDULGENTIIS DITATUR DIES ROMANO PONTIFICI SACER 


Iamdudum in pluribus catholici orbis partibus laudabiliter mos exstat 
ut singulis annis, plerumque iuxta anniversarium festum electionis vel 
coronationis Summi Pontificis, peculiaris dies statuatur, sive ad solem- 
niter celebrandas Romani Pontificatus laudes, eiusque innumera beneficia 

recolenda, in totum mundum hactenus derivata, sive ad gratias Deo 
persolvendas ob incolumitatem vitae Supremi Ecclesiae Moderatoris, si- 
mulque ad necessarium auxilium, ab eodem bonorum omnium Largitore 
impetrandum, pro regenda Ecclesia, tot difficultatibus obnoxia. 

Quapropter procul dubio decebat, ut christifideles, tam pium obse- 
quium ac sincerum amorem erga Sedem Apostolicam ostendentes, quando 
praefato Festo die sacris functionibus intersunt, aliquam haurirent remu- 
nerationem e spirituali illo thesauro, quem Ecclesia possidet et cuius 
Romanus Pontifex est Supremus Administrator. 

Ssthus igitur D. N. Pius, divina Providentia Pp. XI, paterna bene- 
volentia preces excipiens ab infrascripto Cardinali Paenitentiario Maiore, 
ad salutarem ac memoratum finem porrectas, in audientia eidem con- 
cessa die 15 vertentis mensis, indulgentiam plenariam singulis fidelibus 
concedere dignatus est, qui, rite confessi ac sacra Synaxi refecti, eedem 
Festo die saltem uni e supradictis functionibus religiosis interfuerint, 
atque ad mentem eiusdem Summi Pontificis oraverint: paréialem vero 
indulgentiam decem annorum, iis omnibus, qui devote et saltem corde 
contrito pariter interfuerint uni e dictis functionibus, ad Summi Pon- 
tificis intentionem exorantes. 

Praesenti in perpetuum valituro absque ulla Litterarum Apostoli- 
ecarum expeditione. Contrariis quibuslibet non obstantibus. 

Datum Romae, ex aedibus Sacrae Paenitentiariae, die 29 Decem- 
bris 1933. 


L. Card. Lauri, Paenitentiarius Maior. 
L. S. 


I. Teodori, Secretarius. 

DIARIUM ROMANAE CURIAE 


SACRA CONGREGAZIONE DEI RITI 


Martedi, 28 Novembre 1933, nel Palazzo Apostolico Vaticano, all’Augusta 
presenza del Santo Padre, ha avuto luogo la Congregazione Generale della 
Sacra Congregazione dei Riti, nella quale gli Emi e Revi Signori Cardinali, 
i Revihi Prelati Officiali e Consultori teologi, componenti la stessa Sacra Con- 
gregazione, hanno discusso e dato il voto sul tuto per la solenne Canoniz- 
zazione del Beato Giovanni Bosco, fondatore della Societa Salesiana e delle 
Figlie di Maria Ausiliatrice, nonché sul martirio e causa del martirio dei 
Servi di Dio Rocco Gonzalez de Santa Cruz, Alfonso Rodriguez e Giovanni 
del Castillo, sacerdoti della Compagnia di Gest, uccisi, come si asserisce, in 
odio alla fede. 


Martedi, 13 Dicembre 1933, presso l’Etho e Reviho Signor Cardinale Ales- 
sandro Verde, Ponente della Causa di Canonizzazione del Beato Giuseppe 
Benedetto Cottolengo, Fondatore della Piccola Casa della Divina Provvidenza 
e Canonico della Collegiata del Corpus Domini in Torino, ha avuto luogo la 
Congregazione Antipreparatoria dei Sacri Riti, con l’intervento dei Revihi 
Prelati Officiali e dei Consultori teologi componenti la stessa Sacra Congre- 
gazione dei Riti, per discutere su due miracoli che si asseriscono da Dio 
operati ad intercessione del suddetto Beato, e che vengono proposti per la 
di lui solenne Canonizzazione. 


Venerdi, 22 Dicembre 1933, presso [Emo e Revmho Signor Cardinale Ales- 
sando Verde, Relatore della Causa di Canonizzazione del Beato Corrado da 
Parzham, laico professo dell’Ordine dei Frati Minori Cappuccini, si é¢ adunata 
la Sacra Congregazione dei Riti Antipreparatoria con Vintervento dei Revihi 
Prelati Officiali e Consultori teologi facenti parte della medesima, per discu- 
tere sopra due miracoli che si asseriscono da Dio operati per intercessione 
del suddetto Beato, e che vengono proposti per a sua Canonizzazione. 


Martedi, 2 Gennaio 1934, presso I’Efho e Revmho Signor Cardinale Ales- 
sandro Verde, Ponente della Causa di Beatificazione del Ven. Servo di Dio 
Antonio Maria Claret, Arcivescovo titolare di Traianopoli e fondatore della 
Congregazione dei Missionari Figli dell’Immacolato Cuore di Maria, » é adu- 
nata la Sacra Congregazione dei Riti Antipreparatoria con l’intervento dei 
Revihi Prelati Officiali e dei Consultori teologi, per discutere sopra due mi- 
racoli che si asseriscono da Dio operati per intercessione dello stesso Ven. 
Servo di Dio, e che vengono proposti per la sua Beatificazione. 

SEGRETERIA DI STATO 


NOMINE 


Con Biglietti della Segreteria di Stato il Santo Padre Pio XI, felicemente 
regnante, si é degnato di nominare: 


29 Novembre 1933. Monsig. 


Valentino Nalio, della Pia Societa del Beato 
Giovanni Bosco, Consultore della Sacra Congre- 
gazione degli AA. EE. SS. 


3 Dicembre » Le Loro Eccellenze Revihe Monsig. Celso Costantini, Arcive- 


scovo tit. di Teodosia, Monsig. Bartolomeo Cattaneo, 
Arcivescovo tit. di Palmira, Consultori della Sacra 
Congregazione «de Propaganda Fide ». 


15 > » §. E. Revtha Monsig. Giuseppe Cesarini, Membro della Pont. 


Commissione per la Russia. 


16 » » §. E. Revtha Mons. Celso Costantini, Arcivescovo tit. di 


Teodosia; S. E. Reviha Mons. Mario Besson, Ve- 
scovo di Losanna, Ginevra e Friburgo; I’Illmo 
e Revmo Mons. Giovanni Teodori;1’Illthho e Reviho 
Mons. Alberto Canestri, Consultori della Sacra 
Congregazione Orientale. 


4 Gennaio 1934 gli Emi e Revmhi Signori Cardinali Pietro Segura y Saenz 


e Angelo Maria Dolci, Membri della Sacra Con- 
gregazione Ceremoniale. 


Camerieri Segreti Soprannumerari di S. S.: 


13 Aprile 1933 Monsig. 


» » »  Monsig. 


12 Ottobre » Monsig. 


» > »  Monsig. 
» »  Monsig. 
» » » Monsig. 
9 Novembre » Monsig. 
» » »  Monsig. 
» » Monsig. 


> »  Monsig. 
16 » »  Monsig. 


Stefano Gojdics, dell’Amministrazione Apostolica 
di Eperies. 

Eugenio Dobo, della medesima Amministrazione 
Apostolica. 

Gaetano Colajacomo, della diocesi di Segni. 
Filippo Marini dell’archidiocesi di Fermo. 

Alfredo Bonelli, dell’archidiocesi di Gaeta. 
Adolfo De Vio, della medesima archidiocesi. 

Enrico De Hausen, della diocesi di Bamberga. 

Andrea Boschetti, dell’ Amministrazione Apostolica 
in Uzhorod. 

Alessandro Knauer, della medesima Amministra- 
zione Apostolica. 

Carlo Skowronski, della diocesi di Warmia. 
Giovanni Schiitz, della diocesi di Treviri. 

16 Novembre 1933 Monsig. Nicola Irsch, della medesima diocesi. 


» » » Monsig. 
» »  Monsig. 
» »  Monsig. 
» » »  Monsig. 
23 »  Monsig. 
» » Monsig. 
» » »  Monsig. 
» »  Monsig. 
» »  Monsig. 
» » » Monsig. 
» »  Monsig. 
30 »  Monsig. 
» »  Monsig. 
» »  Monsig. 
29 Dicembre » Monsig. 


Carlo Hirsch, dell’archidiocesi di Vienna. 
Luigi Schattenholzer, della diocesi di S. Ippolito. 
Paolo Meyer, della diocesi di Basilea. 
Giuseppe Sollini (Roma). 

Venceslao Piibek della diocesi di Budejovice. 
Venceslao Repa, della medesima diocesi. 
Giovanni Roubal, della medesima diocesi. 
Ludovico Matousu, della medesima diocesi. 
Agostino Dokupil, della diocesi di Neosolio. 
Daniele Briedon, della medesima diocesi. 
Carlo Leone Rehak, dell’archidiocesi di Praga. 
Ignazio Majewski, della diocesi di Vladislavia. 
Ladislao Kue, della diocesi di Tarnovia. 
Giuseppe Chrzaszcz, della medesima diocesi. 
Giuseppe Rossi (Roma). 


Camerieri Segreti Soprannumerari di Spada e Cappa: 


9 Novembre 1933 N. U. Giuseppe Antonio De Szczuka, della diocesi di Lomza. 
» » Barone Carlo Maria von Elverfeldt, della diocesi di Berlino. 


21 


» 


Camerieri d’Onore in abito paonazzo di S. S.: 


12 Oltebre 1933 Monsig. 


> »  Monsig. 


2 Novembre » Monsig. 


16 


»  Monsig. 
» »  Monsig. 
» »  Monsig. 
» »  Monsig. 
» »  Monsig. 
»  Monsig. 
»  Monsig. 


Pio Ramaggi, della diocesi di Segni. 

Angelo Gentilezza, della medesima diocesi. 
Giuseppe Magin, della diocesi di Spira, 

Felice Zalewski, della diocesi di Pinsk. 

Romano Lechner, della diocesi di S. Ippolito. 
Emilio Beichel, della medesima diocesi. 

Filippo Hofer, dell’archidiocesi di Vienna. 
Giovanni Schummer, della diocesi di Aquisgrana. 
Federico Brand, della medesima diocesi. 

Pietro Kotarski, della diocesi di Vliadislavia. 


Camerieri d’onore di Spada e Cappa Soprannumerari di S. S.: 


Luglio 1933 Sig. Camillo Pourbal, della diocesi di Luceoria. 


Cappellani Segreti d’onore di S. S.: 
30 Novembre 1933 Monsig. Giorgio Sommer, della diocesi di Spira. 

NECROLOGIO 


4 Ottobre 1933. Monsig. Guglielmo Agostino Hickey, Vescovo di Providence. 
21 Novembre » Monsig. Damiano Grangeon, Vescovo tit. di Utina. 


29 » »  Monsig. Carlo Fernandez da Silva Tavora, Vescovo di Ca- 
ratinga. 
30 » »  Monsig. Luigi Niella, Vescovo di Corrientes. 
1 Dicembre » Monsig. Giovanni Beda Cardinale, Arcivescovo tit. di Cher- 
sona, Nunzio Apostolico in Portogallo. 
5 » »  Monsig. Antonio M. Iannotta, Vescovo di Aquino, Sora e 
Pontecorvo. 
8 » » Monsig. Giuseppe Chartrand, Vescovo di Indianapolis. 
9 » » Monsig. Giuseppe Kessler, Vescovo tit. di Bosporo. 

